
PANEVĖŽIO MIESTO SAVIVALDYBĖS TARYBA


SPRENDIMAS
DĖL ALGIMANTO BANDZOS SOCIALINIŲ PASLAUGŲ NAMŲ NUOSTATŲ PATVIRTINIMO

[bookmark: registravimoDataIlga][bookmark: registravimoNr]2026 m. spalio 14 d. Nr. TSP-439
Panevėžys

Vadovaudamasi Lietuvos Respublikos civilinio kodekso 2.46, 2.47 straipsniais, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu, 8 dalimi ir 7 straipsniu, Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos Vyriausybės 2026 m. birželio 23 d. nutarimu Nr. 498 „Dėl biudžetinės įstaigos Algimanto Bandzos socialinių paslaugų namų savininko teisių ir pareigų bei turto perdavimo Panevėžio miesto savivaldybei“ ir atsižvelgdama į Panevėžio miesto savivaldybės mero 2026 m. spalio 14 d. teikimą Nr. M-644 „Dėl Algimanto Bandzos socialinių paslaugų namų nuostatų teikimo tvirtinti“, Panevėžio miesto savivaldybės taryba  n u s p r e n d ž i a:
1. Patvirtinti Algimanto Bandzos socialinių paslaugų namų nuostatus (pridedama).
2. Įgalioti Algimanto Bandzos socialinių paslaugų namų direktorių šio sprendimo identifikacinį kodą, suteiktą Teisės aktų registre, pateikti Juridinių asmenų registrui per 10 darbo dienų nuo šio sprendimo įsigaliojimo dienos.
3. Nustatyti, kad šis sprendimas:
3.1. įsigalioja nuo 2027 m. sausio 1 d.; 
3.2. skelbiamas Teisės aktų registre ir Panevėžio miesto savivaldybės interneto svetainėje. 



Savivaldybės merė		Loreta Masiliūnienė

PATVIRTINTA
Panevėžio miesto savivaldybės tarybos
                                 sprendimu Nr.

ALGIMANTO BANDZOS SOCIALINIŲ PASLAUGŲ NAMŲ NUOSTATAI

I SKYRIUS
BENDROSIOS NUOSTATOS

1. Algimanto Bandzos socialinių paslaugų namų nuostatai (toliau – Nuostatai) reglamentuoja Algimanto Bandzos socialinių paslaugų namų (toliau – Socialinių paslaugų namai) teisinę formą, buveinę, priklausomybę, savininką, savininko teises ir pareigas įgyvendinančią instituciją ir jos kompetenciją, įstaigos funkcijas ir jos veiklos tikslus, pagrindinę paskirtį, veiklos formas, vykdomas programas, veiklos teisinį pagrindą, įstaigos vadovo kompetenciją, jo priėmimo į pareigas ir atleidimo iš jų tvarką, įstaigos nuostatų keitimo tvarką, veiklos organizavimą, vidaus administravimo funkcijų centralizuotą atlikimą, turtą, atskaitomybę ir auditą, viešo paskelbimo ir informavimo, įstaigos reorganizavimo, likvidavimo ar pertvarkymo tvarką.
2. [bookmark: _Hlk242272947]Oficialusis įstaigos pavadinimas – Algimanto Bandzos socialinių paslaugų namai, trumpasis pavadinimas – Socialinių paslaugų namai.
3. [bookmark: _Hlk236129043]Socialinių paslaugų namai įregistruoti Juridinių asmenų registre (kodas 190997412).
4. [bookmark: _Hlk236129335]Socialinių paslaugų namų teisinė forma – biudžetinė įstaiga.
5. Socialinių paslaugų namų buveinės adresas – Staniūnų g. 41, Panevėžys. 
6. Socialinių paslaugų namų savininkė – Panevėžio miesto savivaldybė (toliau – Savivaldybė), Laisvės a. 20, LT-35200 Panevėžys.
7. Socialinių paslaugų namai yra Savivaldybės socialinių paslaugų įstaiga, finansuojama iš Lietuvos Respublikos valstybės ir savivaldybių biudžetų lėšų. Socialinių paslaugų namams finansuoti gali būti naudojamos ir kitos teisės aktų nustatyta tvarka gautos lėšos.
8. Pagal savo prievoles Socialinių paslaugų namai atsako tik savo lėšomis. Išieškojimas pagal biudžetinės įstaigos prievoles vykdomas Lietuvos Respublikos civilinio proceso kodekse nustatyta tvarka.
9. Socialinių paslaugų namų veiklą koordinuoja Savivaldybės administracijos Socialinių reikalų skyrius. Socialinių paslaugų namai privalo turėti atitinkamos rūšies licenciją socialinei globai teikti ir Savivaldybės administracijos suteiktą teisę teikti akredituotas socialinės priežiūros paslaugas. 
10.  Socialinių paslaugų namai yra viešasis juridinis asmuo, turintis antspaudą, atsiskaitomąją ir kitų sąskaitų Lietuvos Respublikoje įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, kitais teisės aktais ir šiais Nuostatais.
11. Socialinių paslaugų namai turi interneto svetainę, kurioje skelbiama Lietuvos Respublikos civilinio kodekso 2.44 straipsnyje nurodyta informacija ir kiti vieši Socialinių paslaugų namų pranešimai.
12. Socialinių paslaugų namų finansiniai metai sutampa su kalendoriniais metais.

II SKYRIUS
SOCIALINIŲ PASLAUGŲ NAMŲ TEISES IR PAREIGAS ĮGYVENDINANTI INSTITUCIJA IR JOS KOMPETENCIJA

13. [bookmark: _Hlk242168939][bookmark: _Hlk242168659]Socialinių paslaugų namų savininko teises ir pareigas įgyvendinanti institucija – Savivaldybės taryba ir Savivaldybės meras (toliau – Meras). Socialinių paslaugų namų savininko teises ir pareigas įgyvendina Meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai. 
[bookmark: _Hlk242169026]13.1. Savivaldybės taryba:
13.1.1. tvirtina ir keičia Nuostatus Mero teikimu;
13.1.2. priima sprendimą dėl Socialinių paslaugų namų pertvarkymo, reorganizavimo ar likvidavimo;
13.1.3. tvirtina Socialinių paslaugų namų metinius ataskaitos rinkinius;
13.1.4. priima sprendimą dėl kainų ir tarifų už Socialinių paslaugų namų teikiamas atlygintinas paslaugas nustatymo;
13.1.5. priima sprendimą dėl likvidatoriaus skyrimo ir atleidimo arba likvidacinės komisijos sudarymo ir jos įgaliojimų nutraukimo;
13.1.6. sprendžia kitus Lietuvos Respublikos biudžetinių įstaigų įstatyme ir kituose teisės aktuose jos kompetencijai priskirtus klausimus.
13.2. Meras:
13.2.1. priima sprendimą dėl Socialinių paslaugų namų buveinės pakeitimo;
13.2.2. priima sprendimą dėl Socialinių paslaugų namų filialo steigimo ir jo veiklos nutraukimo;
13.2.3. priima į pareigas ir atleidžia iš jų ar nušalina nuo pareigų Socialinių paslaugų namų vadovą;
13.2.4. sprendžia kitus Lietuvos Respublikos biudžetinių įstaigų įstatyme ir kituose teisės aktuose jo kompetencijai priskirtus klausimus.
             
III SKYRIUS
SOCIALINIŲ PASLAUGŲ NAMŲ VEIKLOS RŪŠYS, FUNKCIJOS, VEIKLOS TIKSLAI

[bookmark: _Hlk236130829][bookmark: _Hlk236131315]14. Socialinių paslaugų namų veiklos rūšys pagal Ekonominės veiklos rūšių klasifikatorių (toliau – EVRK):
[bookmark: _Hlk240976724]14.1. stacionarinė pagyvenusių ir neįgaliųjų asmenų globos veikla (EVRK kodas 87.30);
14.2. kita stacionarinė globos veikla (EVRK kodas 87.90);
14.3. nesusijusio su apgyvendinimu socialinio darbo veikla (EVRK kodas 88);
14.4. viduriniojo medicinos personalo paslaugų teikimas ligoniams ne ligoninėse (EVRK kodas 86.90.10);
14.5. nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla (EVRK kodas 88.10);
14.6. kita, niekur kitur nepriskirta, su apgyvendinimu nesusijusi socialinio darbo veikla (EVRK kodas 88.99).
15. Socialinių paslaugų namų tikslas – didinti Panevėžio miesto bendruomenės narių galimybę gyventi žmogaus orumo nežeminančiomis sąlygomis ir padėti integruotis į visuomenę, kai asmuo dėl amžiaus, negalios, skurdo ar kitų priežasčių pats nepajėgus to padaryti.
16. Socialinių paslaugų namų veiklos funkcijos:
16.1.	organizuoti socialinių paslaugų teikimą ir jas teikti vadovaujantis Socialinių paslaugų katalogu pagal Mero potvarkiu patvirtintą Socialinių paslaugų namų teikiamų socialinių paslaugų sąrašą;
16.2. atstovauti be tėvų globos likusiam globojamam (rūpinamam) vaikui pagal įstatymą, ginti jo teises ir teisėtus interesus, užtikrinti globą (rūpybą);
16.3. vykdyti globėjo (rūpintojo), turto administratoriaus pareigas: atstovauti vaiko, senyvo amžiaus asmens interesams valstybės ir savivaldybių institucijose, įstaigose, nevyriausybinėse organizacijose, ginti jo teises ir teisėtus interesus, administruoti vaiko, senyvo amžiaus asmens turtą, tvarkyti iš jo turto gaunamų pajamų ir išlaidų apskaitą;
[bookmark: _Hlk242173697]16.4.	priimti gyventojų prašymus dėl socialinių paslaugų gavimo Socialinių paslaugų namuose;
16.5.	nagrinėti ir atsakyti pagal savo kompetenciją į Socialinių paslaugų namų gyventojų paklausimus, prašymus, skundus, pasiūlymus, ieškoti efektyvių ir veiksmingų priemonių problemoms spręsti;
16.6.	kaupti ir sisteminti informaciją apie atskiras socialines asmenų grupes, suvesti duomenis į Socialinės paramos šeimai informacinę sistemą;
16.7.	dalyvauti rengiant socialines paslaugas reglamentuojančius Savivaldybės norminius teisės aktus ir svarstant valstybės norminių teisės aktų projektus;
16.8. vykdyti šviečiamąją informacinę, prevencinę veiklą; 
16.9. organizuoti kultūrinių ir religinių paslaugų teikimą vaikams ir senyvo amžiaus asmenims;
16.10. užtikrinti gyvybės langelio paslaugų teikimą;
16.11. įgyvendinti nacionalinius, tarptautinius, Europos Sąjungos struktūrinių fondų ir kitų bendradarbiavimo programų finansavimo projektus socialinės gerovės srityse;
16.12. vykdyti kitas Lietuvos Respublikos įstatymų, Lietuvos Respublikos Vyriausybės nutarimų, Savivaldybės tarybos sprendimų ir kitų teisės aktų nustatytas funkcijas, būtinas sklandžiai Socialinių paslaugų namų veiklai užtikrinti, įgyvendinti kitas socialines programas.

IV SKYRIUS
SOCIALINIŲ PASLAUGŲ NAMŲ TEISĖS IR PAREIGOS

17. Socialinių paslaugų namai, įgyvendindami jiems pavestus tikslus, atlikdami priskirtas funkcijas, turi teisę:
17.1. naudoti, valdyti perduotą patikėjimo teise turtą ir disponuoti juo Lietuvos Respublikos įstatymų, Lietuvos Respublikos Vyriausybės nutarimų ir kitų teisės aktų, šių Nuostatų nustatyta tvarka;
17.2. naudoti Socialinių paslaugų namų lėšas Nuostatuose numatytiems tikslams ir funkcijoms įgyvendinti;
17.3. kreiptis į Merą dėl Nuostatų papildymo ir pakeitimo;
17.4. gauti paramą Lietuvos Respublikos labdaros ir paramos įstatymo nustatyta tvarka;
17.5. teikti tvirtinti socialinių paslaugų kainas ir tarifus Savivaldybės tarybai;
17.6. įsigyti savo veiklai reikalingo turto ir juo disponuoti Lietuvos Respublikos įstatymų ir Savivaldybės tarybos sprendimų nustatyta tvarka;
17.7. organizuoti studentų (moksleivių) praktiką ir (ar) savanorių veiklas Socialinių paslaugų namuose;
17.8. rengti ir įgyvendinti ilgalaikes ir trumpalaikes programas, projektus;
17.9. pagal savo kompetenciją bendradarbiauti ir palaikyti ryšius su Lietuvos, užsienio valstybių atitinkamomis institucijomis ir tarptautinėmis organizacijomis, dalyvauti įgyvendinant tarptautinius projektus;
17.10. teikti pasiūlymus Savivaldybės administracijos Socialinių reikalų skyriui dėl Socialinių paslaugų namų teikiamų socialinių paslaugų ir vykdomų funkcijų organizavimo ir tobulinimo;
17.11. pagal kompetenciją sudaryti sutartis ir susitarimus;
17.12. teikti pasiūlymus rengiant socialinių paslaugų teikimą reglamentuojančius valstybės ir Savivaldybės norminių teisės aktų projektus;
17.13. Socialinių paslaugų namai turi kitų Lietuvos Respublikos įstatymuose ir kituose teisės aktuose nustatytų teisių.
18. Socialinių paslaugų namų pareigos:
18.1. užtikrinti bendradarbiavimą su Savivaldybės administracijos Socialinių reikalų skyriumi, Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos, Asmens su negalia teisių apsaugos agentūra prie Socialinės apsaugos ir darbo ministerijos ir kitomis institucijomis, nevyriausybinėmis organizacijomis, sveikatos priežiūros įstaigomis ir visuomene;
18.2. analizuoti socialinių paslaugų poreikį Socialinių paslaugų namuose;
18.3. užtikrinti Socialinių paslaugų namams pavestų tikslų ir funkcijų įgyvendinimą, priskirtų funkcijų kokybišką atlikimą;
18.4. teikti informaciją apie Socialinių paslaugų namų veiklą gyventojams, Savivaldybės ir valstybės institucijoms teisės aktų nustatyta tvarka;
18.5. pagal savo kompetenciją nagrinėti juridinių ir fizinių asmenų prašymus, pasiūlymus, piliečių skundus;
18.6. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką, atvirumą vietos bendruomenei;
18.7. užtikrinti informacijos apie paslaugų gavėją konfidencialumą, įrašų tikslumą, paslaugų gavėjo privatumą, orumą ir fizinę neliečiamybę;
[bookmark: _Hlk242364740]18.8. Socialinių paslaugų namai turi kitų Lietuvos Respublikos įstatymuose ir kituose teisės aktuose nustatytų pareigų.
19. Socialinių paslaugų namams draudžiama:
19.1. būti kitų juridinių asmenų dalyviu, išskyrus teisę jungtis į asociacijas;
19.2. steigti atstovybes;
19.3. užtikrinti kitų asmenų prievolių vykdymą;
19.4. savo vardu prisiimti skolinius įsipareigojimus pagal įsipareigojamuosius skolos dokumentus, įskaitant paskolos, finansinės nuomos (lizingo) sutartis, bet jomis neapsiribojant.

V SKYRIUS
SOCIALINIŲ PASLAUGŲ NAMŲ VEIKLOS ORGANIZAVIMAS IR VALDYMAS

20. Socialinių paslaugų namų veikla organizuojama vadovaujantis Savivaldybės strateginiu veiklos planu, Panevėžio miesto socialinių paslaugų rūšių pagal gyventojų poreikius ir jų teikimo mastą prognoze, Socialinių paslaugų namų metiniu veiklos planu ir jų įgyvendinimo stebėsenos tvarkos aprašu arba taisyklėmis.
21. Socialinių paslaugų namų vadovas yra vienasmenis biudžetinės įstaigos valdymo organas. Socialinių paslaugų namų vadovą priima į pareigas, atleidžia iš jų ir įgyvendina kitas funkcijas, susijusias su Socialinių paslaugų namų vadovo darbo santykiais, Meras Lietuvos Respublikos darbo kodekso ir kitų teisės aktų nustatyta tvarka.
22. Socialinių paslaugų namų vadovas atskaitingas Merui ir Savivaldybės tarybai.
23. Asmuo į Socialinių paslaugų namų vadovo pareigas priimamas penkerių metų kadencijai konkurso būdu, kadencijų skaičius neribojamas. Konkursai į Socialinių paslaugų namų vadovo pareigas organizuojami ir vykdomi Lietuvos Respublikos Vyriausybės nustatyta tvarka: 
23.1. Socialinių paslaugų namų vadovas be konkurso gali būti skiriamas antrajai penkerių metų kadencijai, jeigu kiekvienais kadencijos metais jo veikla įvertinta kaip viršijanti lūkesčius ir (arba) atitinkanti lūkesčius (iki 2024 m. sausio 1 d. – labai gerai arba gerai).
23.2. Konkursas Socialinių paslaugų namų vadovo pareigoms eiti skelbiamas likus ne mažiau kaip dviem mėnesiams iki vadovo kadencijos pabaigos, išskyrus 23.1 papunktyje nurodytą atvejį.
23.3. Jeigu, pasibaigus Socialinių paslaugų namų vadovo kadencijai, konkurso į laisvą pareigybę metu pretendentas neatrinktas, Meras gali paskirti eiti šias pareigas kadenciją baigusį vadovą arba kitą asmenį, kol konkurso būdu į pareigas bus priimtas naujas vadovas, bet ne ilgiau kaip vienus metus. 
23.4. Jeigu Socialinių paslaugų namų vadovo pareigybė atsilaisvina nepasibaigus vadovo kadencijai arba įsteigiama nauja pareigybė, konkursas į Socialinių paslaugų namų vadovo pareigas skelbiamas ne vėliau kaip per vieną mėnesį nuo pareigybės atsilaisvinimo arba naujos pareigybės įsteigimo dienos. Konkursas baigiamas ir jo rezultatai paskelbiami ne vėliau kaip per du mėnesius nuo konkurso paskelbimo dienos.
23.5. Socialinių paslaugų namų vadovas, kuris be konkurso nepaskirtas antrajai penkerių metų kadencijai, turi teisę dalyvauti viešame konkurse Socialinių paslaugų namų vadovo pareigoms eiti.
24. Socialinių paslaugų namų vadovu gali būti tik asmuo, kuris atitinka šiuos reikalavimus:
24.1. turi aukštojo mokslo kvalifikaciją ir tobulina profesinę kompetenciją;
24.2. yra nepriekaištingos reputacijos;
24.3. atitinka konkrečių biudžetinių įstaigų veiklą ar tam tikroje srityje veikiančių biudžetinių įstaigų veiklą reglamentuojančiuose įstatymuose nustatytus specialiuosius reikalavimus arba, atsižvelgiant į biudžetinių įstaigų veiklos specifiką, Mero nustatytus profesinės patirties, kvalifikacijos, užsienio kalbų mokėjimo lygio ir (ar) skaitmeninio raštingumo reikalavimus.
24.4. Socialinių paslaugų namų vadovą į pareigas priimantis asmuo privalo įsitikinti, kad kandidatas atitinka nepriekaištingos reputacijos reikalavimus.
25. Sprendimas dėl Socialinių paslaugų namų vadovo skyrimo į pareigas, jo atleidimo arba atšaukimo iš pareigų įforminamas Mero potvarkiu.
26. Socialinių paslaugų namų vadovas, nepasibaigus jo kadencijai, gali būti atšaukiamas iš pareigų tik dėl šių priežasčių:
26.1. prarado nepriekaištingą reputaciją;
26.2. paaiškėja, kad dalyvaudamas viešame konkurse Socialinių paslaugų namų vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į Socialinių paslaugų namų vadovo pareigas.
27. Socialinių paslaugų namų vadovo atšaukimo tvarka:
27.1. Socialinių paslaugų namų vadovas atšaukiamas Merui priėmus sprendimą (išleidus potvarkį) atšaukti vadovą Nuostatuose, Lietuvos Respublikos socialinių paslaugų įstatyme ir kituose teisės aktuose nustatyta tvarka;
27.2. Socialinių paslaugų namų vadovas apie galimą jo atšaukimą rašytiniu Mero pranešimu informuojamas ne vėliau kaip likus septynioms darbo dienoms iki planuojamo atšaukimo. Pranešime nurodoma atšaukimo priežastis (priežastys) ir nurodoma vadovo teisė ne vėliau kaip per penkias darbo dienas pateikti savo argumentuotus paaiškinimus;
27.3. priėmus sprendimą atšaukti Socialinių paslaugų namų vadovą iš pareigų, su juo sudaryta darbo sutartis nutraukiama Lietuvos Respublikos darbo kodekso 104 straipsnyje nustatyta tvarka.
28. [bookmark: _Hlk242176032]Socialinių paslaugų namų vadovas:
28.1. organizuoja Socialinių paslaugų namų darbą, kad būtų įgyvendinami Socialinių paslaugų namų veiklos tikslai ir atliekamos nustatytos funkcijos;
28.2. užtikrina, kad Socialinių paslaugų namų veikloje būtų laikomasi įstatymų, kitų teisės aktų ir Nuostatų;
28.3. nustatyta tvarka priima į pareigas ir atleidžia iš jų Socialinių paslaugų namų darbuotojus, dirbančius pagal darbo sutartį, (toliau – darbuotojai);
28.4. nustato Socialinių paslaugų namų struktūrą ir darbuotojų pareigybių sąrašą;
28.5. nustato Socialinių paslaugų namų darbuotojų darbo apmokėjimo sistemą, jeigu Socialinių paslaugų namuose nėra sudaryta kolektyvinė sutartis;
28.6. organizuoja Socialinių paslaugų namų finansinę apskaitą pagal Lietuvos Respublikos finansinės apskaitos įstatymą;
28.7. užtikrina racionalų ir taupų lėšų ir turto naudojimą, Socialinių paslaugų namų veiksmingos vidaus kontrolės sistemos sukūrimą, jos veikimą ir tobulinimą;
28.8. atlieka kitas Socialinių paslaugų namų vadovo pareigybės aprašyme arba kituose teisės aktuose numatytas funkcijas.

VI SKYRIUS
DARBUOTOJŲ PRIĖMIMO Į DARBĄ, JŲ DARBO APMOKĖJIMO TVARKA IR ATESTACIJA

29. Darbuotojai į darbą priimami ir iš jo atleidžiami Lietuvos Respublikos darbo kodekso nustatyta tvarka.
30. Socialinių paslaugų namų darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.
31. Socialinių paslaugų namų direktorius, socialinių paslaugų srities darbuotojai atestuojasi ir kvalifikaciją kelia Lietuvos Respublikos socialinės apsaugos ir darbo ministro nustatyta tvarka. 


VII SKYRIUS
VIDAUS ADMINISTRAVIMO FUNKCIJŲ CENTRALIZUOTAS ATLIKIMAS

32. Socialinių paslaugų namų administravimo funkcijos gali būti atliekamos centralizuotai. Socialinių paslaugų namų vidaus administravimo funkcijų atlikimas gali būti centralizuotas tiek, kad nebūtų ribojama Socialinių paslaugų namų vadovo galimybė atlikti įstatymuose ir Nuostatuose nustatytas funkcijas.
33. Savivaldybės taryba turi teisę priimti sprendimą dėl Socialinių paslaugų namų vidaus administravimo funkcijų centralizuoto atlikimo. Socialinių paslaugų namų apskaitą centralizuotai tvarko ir finansines operacijas vykdo savininko įsteigtas juridinis asmuo.
34. [bookmark: _Hlk236145300]Kai Socialinių paslaugų namų vidaus administravimo funkcijos atliekamos centralizuotai, Socialinių paslaugų namų vadovo ir centralizuotai vidaus administravimo funkcijas atliekančios įstaigos vadovo funkcijos, pareigos ir atsakomybė paskirstomos institucijos, kuri priėmė sprendimą dėl vidaus administravimo funkcijų centralizuoto atlikimo, nustatyta tvarka, atsižvelgiant į atliekamų funkcijų apimtį.

VIII SKYRIUS
SOCIALINIŲ PASLAUGŲ NAMŲ TURTAS, LĖŠOS, ATSKAITOMYBĖ IR AUDITAS

35. Socialinių paslaugų namai valdo patikėjimo teise perduotą Savivaldybės turtą, naudoja ir disponuoja juo pagal įstatymus Savivaldybės tarybos sprendimų nustatyta tvarka.
36. Socialinių paslaugų namų lėšos:
36.1. valstybės biudžeto ir (arba) Savivaldybės biudžeto lėšos;
36.2. pajamos už teikiamas paslaugas;
36.3. fondų, organizacijų, kitų fizinių ir (ar) juridinių asmenų dovanotos ar kitais teisėtais būdais perduotos lėšos, tikslinės paskirties lėšos pagal pavedimus;
36.4. įgyvendinamų projektų lėšos;
36.5. kitos teisėtu būdu įgytos lėšos.
37. Lėšos naudojamos teisės aktų nustatyta tvarka.
38. Socialinių paslaugų namų atskaitomybę reglamentuoja Lietuvos Respublikos viešojo sektoriaus atskaitomybės įstatymas.
39. Socialinių paslaugų namų išorės finansinį, atitikties ir veiklos auditą atlieka Savivaldybės kontrolės ir audito tarnyba.
40. Socialinių paslaugų namų vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu, kitais vidaus auditą reglamentuojančiais teisės aktais.
41. Socialinių paslaugų namų veiklos priežiūrą atlieka Savivaldybės administracija, prireikus pasitelkdama išorinius vertintojus.

IX SKYRIUS 
BAIGIAMOSIOS NUOSTATOS

42. Nuostatai keičiami ir papildomi Mero, Savivaldybės tarybos ir Socialinių paslaugų namų vadovo iniciatyva. 
43. Socialinių paslaugų namai registruojami teisės aktų nustatyta tvarka.
44. Socialinių paslaugų namai reorganizuojami, pertvarkomi ar likviduojami Lietuvos Respublikos civilinio kodekso, Lietuvos Respublikos biudžetinių įstaigų įstatymo, kitų teisės aktų nustatyta tvarka ir pagrindais Savivaldybės tarybos sprendimu.
45. Pasikeitus teisės aktams, reglamentuojantiems šiuose Nuostatuose išdėstytus klausimus, prieštaravimai sprendžiami taikant teisės aktų nuostatas.

